ກອງປະຊຸມໃຫຍ່ຄັ້ງທີ II ຂອງກຳມະບານຮາກຖານ ພະແນກ ປທສ ແຂວງໄຊຍະບູລີ
ໃນຕອນແລງເວລາ 14 ໂມງ 20 ນາທີ ຂອງວັນທີ 25 ມີນາ 2016 ຜ່ານມານີ້ ກໍາມະບານຮາກຖານ ພະແນກ ປທສ ແຂວງ ໄດ້ເປີດກອງປະຊຸມໃຫຍ່ຄັ້ງທີ II ຂື້ນຢ່າງເປັນທາງການຢູ່ທີ່ຫ້ອງປະຊຸມພະແນກ ປທສ ແຂວງໄຊຍະບູລີ,ພາຍໃຕ້ການເປັນປະທານຂອງສະຫາຍ ມິດສົງການ ໄຊດວງຕາ ຮອງປະທານກໍາມະບານຮາກຖານພະແນກ ປທສ ແຂວງ, ໂດຍໄດ້ຮັບກຽດເຂົ້າຮ່ວມເປັນປະທານມີ ສະຫາຍ ສິງທິບລິນທະວົງ ເລຂາໜ່ວຍພັກ, ຫົວໜ້າພະແນກ ປທສ ແຂວງ ແລະ ສະຫາຍ ຄໍາສີ ແພງສະຫວັນ
ກຳມະການພັກແຂວງ, ປະທານສະຫະພັນກຳມະບານ ແຂວງໄຊຍະບູລີ, ໃນກອງປະຊຸມຄັ້ງນີ້ມີຜູ້ເຂົ້າຮ່ວມທັງໝົດ27 ສະຫາຍ, ຍິງ 09 ສະຫາຍ, ໃນນີ້ມີສະມາຊິກກຳມະບານ 19 ສະຫາຍ, ຍິງ 09 ສະຫາຍ
ກອງປະຊຸມໄດ້ຮັບຟັງ ແລະ ເຫັນດີເປັນເອກະພາບຮັບຮອງເອົາບົດລາຍງານການເມືອງ ຂອງກຳມະບານຮາກຖານ ພະແນກ ປທສ ແຂວງໃນການຕີລາຄາຜົນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງຜ່ານມາ ເຊີ່ງມີຜົນງານດີໃນຫຼາຍດ້ານ ເປັນຕົ້ນແມ່ນວຽກການນຳພາການເມືອງແນວຄິດ, ດ້ານການປັບປຸງກົງຈັກການຈັດຕັ້ງ, ວຽກຂະບວນການດ້ານຕ່າງໆ, ລ້ວນແຕ່ມີການເຕີບໃຫຍ່ເຂັ້ມແຂງ, ມີຄວາມສາມັກຄີເປັນປຶກແຜ່ນແໜ້ນໜາ ສະມາຊິກກຳມະບານ ແລະ ພະນັກງານພາຍໃນພະແນກ ປທສ ແຂວງ ລ້ວນແຕ່ມີຄວາມຫ້າວຫັນບຸກ ບືນຕໍ່ໜ້າທີ່ວຽກງານ, ມີຄວາມເຊື່ອໝັ້ນຕໍ່ການນຳພາຂອງຄະນະໜ່ວຍພັກ ກໍ່ຄືຄະນະກຳມະບານຮາກຖານ, ມີຄວາມຈົງຮັກພັກດີຕໍ່ໜ້າວຽກ ແລະ ການຈັດຕັ້ງ. ພ້ອມນີ້ກອງປະຊຸມຍັງໄດ້ຄົ້ນຄວ້າ ແລະ ເຫັນດີເປັນເອກະພາບກັບທິດທາງແຜນການການເຄື່ອນໄຫວວຽກກຳມະບານໃນສາມປີຕໍ່ໜ້າທີ່ສະເໜີໂດຍ ສະຫາຍ ມິດສົງການ ໄຊດວງຕາ ຮອງປະທານກຳມະບານຮາກຖານ ພະແນກ ໄປສະນີ, ໂທຄົມມະນາຄົມ ແລະການສື່ສານແຂວງ. ກອງປະຊຸມໄດ້ຮັບຟັງການສຳຫຼວດການນຳພາວຽກງານກຳມະບານຂອງຄະນະປະທານກຳມະບານຮາກຖານ ພະແນກ ປທສ ຕະຫຼອດໄລຍະຜ່ານມາເຊີ່ງໄດ້ຕີລາຄາສູງຕໍ່ການບຸກບືນປະຕິບັດໜ້າທີຂອງຕົນຢ່າງມີຜົນສຳເລັດຕາມລະດັບຄາດໝາຍ.
ກອງປະຊຸມຄັ້ງນີ້ໄດ້ເຫັນພ້ອມກັນໃຊ້ສິດປະຊາທິປະໄຕ ສະມາຊິກກຳມະບານທຸກສະຫາຍໄດ້ຍົກມືປະຊາມະຕິ ເລືອກເອົາຄະນະກຳມະບານຮາກຖານຊຸດໃໝ່ຈຳນວນ 3 ສະຫາຍ. ໃນກອງປະຊຸມຄັ້ງປະຖົມມະເລີກໄດ້ເປັນເອກະພາບເລືອກເອົາຄະນະກຳມະບານຮາກຖານຊຸດໃໝ່ດັ່ງນີ້:
1, ສະຫາຍ ອານຸພົງ ຈັນທະສັກ ເປັນປະທານກຳມະບານຮາກຖານ ພະແນກ ປທສ ແຂວງ,
2. ສະຫາຍ ມິດສົງການ ໄຊດວງຕາ ເປັນຮອງປະທານກຳມະບານຮາກຖານ
3. ສະຫາຍ ຊາຍ ລາໄພບູນ ເປັນ ຮອງຜູ້ທີ່ສອງ.
ກອງປະຊຸມໄດ້ມອບຄວາມຮັບຜິດຊອບ ໃຫ້ຄະນະກຳມະບານຮາກຖານ ພະແນກ ປທສ ແຂວງ ຊຸດທີ IIສືບຕໍ່ຊີ້ນຳນຳພາສະມາຊິກກຳມະບານທີ່ຢູ່ພາຍໃຕ້ຄວາມຮັບຜິດຊອບຂອງຕົນເຄື່ອນໄຫວປະຕິບັດມັດຕິກອງປະຊຸມໃຫຍ່ຄັ້ງນີ້ ໃຫ້ປາກົດຜົນເປັນຈິງເທື່ອລະກ້າວ. ພິເສດໃນກອງປະຊຸມຄັ້ງນີ້ໄດ້ເປັນກຽດສູງໄດ້ຮັບການໂອລົມຈາກ ສະຫາຍ ຄໍາສີ ແພງສະຫວັນ ກຳມະການພັກແຂວງ, ປະທານສະຫະພັນກຳມະບານ ແຂວງໄຊຍະບູລີ, ເຊີ່ງກ່ອນອື່ນໝົດເພີ່ນໄດ້ສະແດງຄວາມຊົມເຊີຍ ຕໍ່ຜົນງານທີ່ບັນດາສະມາຊິກ ກຳມະບານຮາກຖານ ພະແນກ ປທສ ຍາດມາໄດ້, ຕະຫຼອດໄລຍະຜ່ານມາ ພ້ອມນັ້ນ ທ່ານຍັງໃຫ້ຄວາມເຊື່ອໝັ້ນຕໍ່ການນຳພາຂອງຄະນະຊຸດໃໝ່ ແລະ ໃຫ້ທິດຊີ້ນຳຕໍ່ກັບວຽກງານກຳມະບານໃນຂົງເຂດ ໄປສະນີ, ໂທລະຄົມມະນາຄົມ ແລະ ການສື່ສານ ໃນໄລຍະຈັດຕັ້ງປະຕິບັດມະຕິກອງປະຊຸມໃຫຍ່ ຄັ້ງທີ X ຂອງສູນກາງພັກ, ມະຕິ VI ຂອງອົງຄະນະພັກແຂວງ, ມະຕິ VII ຂອງສູນກາງສະຫະພັນກຳ ມະບານລາວ ແລະ ມະຕິ VIຂອງສະຫະພັນກຳມະບານແຂວງ ເຊີ່ງບັນດາທຸກຄຳເວົ້າຂອງທ່ານ ເຫຼົ່ານັ້ນໄດ້ກາຍເປັນເຂັມຊີ້ທິດເຍືອງທາງ ໃຫ້ແກ່ການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງນີ້ ໃຫ້ບັນລຸຕາມລະດັບຄາດໝາຍ ແລະ ມີຜົນສຳເລັດຍິ່ງໃຫຍ່ກວ່າເກົ່າ.
ກອງປະຊຸມໃຫຍ່ຄັ້ງນີ້ໄດ້ເນີນໄປເປັນເວລາ 1 ຕອນດ້ວຍບັນຍາກາດເຄັ່ງຮ້ອນ ແລະ ມີຄວາມໝາຍເລິກເຊີ່ງ, ເຖີງວ່າເວລາຈະຈົດຈໍ້ກໍ່ແຕ່ຜູ້ແທນກອງປະຊຸມກໍ່ໄດ້ພ້ອມພຽງຮຽງໜ້າກັນສຸມທຸກສະຕິປັນຍາ ແລະທັດສະນະທີມີລັກສະນະພາວະວິໄສຂອງຕົນ ເຂົ້າໃນການປະກອບຄຳຄິດຄຳເຫັນດ້ວຍຄວາມຮັບຜິດຊອບສູງ ເຊິ່ງສາມາດເຮັດໃຫ້ກອງປະຊຸມໃຫຍ່ຄັ້ງນີ້ ເຕັມໄປດ້ວຍບັນຍາກາດອັນຟົດຟື້ນ ແລະ ມີຜົນສຳເລັດຢ່າງສະຫງ່າງາມ.